യൂട്യൂബിൽ ലോകത്ത് തന്നെ ഏറ്റവും കൂടുതൽ സബ്സ്ക്രൈബേഴ്സ് എന്ന റെക്കോഡിലേക്ക് നീങ്ങി ഇന്ത്യന് യൂട്യൂബ് ചാനലായ ടി - സീരിസ് . ഇപ്പോൾ സ്വീഡിഷ് ഗെയിമിംഗ് ചാനലായ പ്യൂഡൈപൈ എന്ന യൂട്യൂബ് ആക്കൌണ്ടാണ് ഇപ്പോൾ ലോകത്ത് ഏറ്റവും കൂടുതൽ സബ്സ്ക്രൈബേഴ്സ് ഉള്ളത് . ഫെലിക്സ് ജെൽബർഗ് എന്ന വ്യക്തിയുടെതാണ് ഈ അക്കൌണ്ട് . ഇന്ത്യയിലെ ഓഡിയോ രംഗത്തെ അതികായന്മാരായ ടി - സീരിസിൻറെ അക്കൌണ്ടിന് ഇപ്പോൾ 70,140,501 സബ്സ്ക്രൈബേഴ്സ് ആണ് ഉള്ളത് . പ്യൂഡൈപൈയ്ക്ക് ഇപ്പോൾ ഉള്ള സബ്സ്ക്രൈബേഴ്സിൻറെ എണ്ണം 70,516,918 ആണ് . ഇപ്പോൾ തന്നെ മാസത്തിൽ ഏറ്റവും കൂടുതൽ കാഴ്ചക്കാരുള്ള അക്കൌണ്ട് ടി - സീരിസാണ് . കഴിഞ്ഞ 5 വർഷമായി യൂട്യൂബിൽ ഒരു മാസത്തിൽ ഏറ്റവും കൂടുതൽ കാഴ്ചക്കാരുള്ള അക്കൌണ്ട് എന്ന പ്യൂഡൈപൈയുടെ കുത്തകയാണ് ടീസിരീസ് തിരുത്തിയത് . ഇതിന് പുറമേ യൂട്യൂബിൽ ഏറ്റവും കാഴ്ചക്കാരുള്ള 10 അക്കൌണ്ടുകളിൽ 5 എണ്ണവും അമേരിക്കയ്ക്ക് പുറത്താണെന്ന വിവരവും പുറത്ത് വരുന്നുണ്ട് . ആഗോളതലത്തിൽ ഇൻറർനെറ്റ് വ്യാപ്തിയെ ആണ് ഇത് അടയാളപ്പെടുത്തുന്നത് എന്നാണ് ടെക് ലോകത്തെ സംസാരം . കഴിഞ്ഞ മാസം മാത്രം 3 ദശലക്ഷം പുതിയ സബ്സ്ക്രൈബേഴ്സിനെ ടി - സീരിസിന് ലഭിച്ചിട്ടുണ്ട് . പ്രധാന ചാനലിന് പുറമേ ഏതാണ്ട് 29 മറ്റ് യൂട്യൂബ് അക്കൌണ്ടുകളും ടി - സീരിസ് കൈകാര്യം ചെയ്യുന്നുണ്ട് . ഇതിലും ഏതാണ്ട് 1 കോടി സബ്സ്ക്രൈബേഴ്സ് ഉണ്ട് . 1984 ൽ ഗുൽഷൻ കുമാർ സ്ഥാപിച്ചതാണ് ടി - സീരിസ് . 1997ൽ ഇദ്ദേഹം മുംബൈ അധോലോകത്താൽ കൊലചെയ്യപ്പെട്ടു . തുടർന്ന് ഇദ്ദേഹത്തിൻറെ മക്കളാണ് ഇത് നടത്തി വരുന്നത് . ഇന്ത്യയിൽ റിലയൻസ് ജിയോ വന്നതിന് ശേഷം ഉണ്ടായ 4ജി തരംഗം തങ്ങളെ സഹായിച്ചെന്ന് ടി - സീരിസ് തലവൻ ഭൂഷൻ കുമാർ പറയുന്നു . ഒപ്പം റഷ്യ പോലുള്ള രാജ്യങ്ങളിൽ ബോളിവുഡ് ഗാനങ്ങൾക്ക് കാഴ്ചക്കാർ ഏറെയാണെന്നും ടി - സീരിസ് മേധാവി പറയുന്നു . വിദേശ കാഴ്ചക്കാരുടെ എണ്ണത്തിലും ടി - സീരിസ് ഏറെ മുന്നിലാണ് .